text: Stort lager med tyvekoster afsløret
  21 september 2011 kl. 08.58
  Politiet har afsløret et stort lager af tyvekoster i en lade på Skovbjergvej 9 i Toftlund. Lageret rummer en omfattende samling af motoriserede haveredskaber som havetraktorer, buskryddere og motorsave.
  Foreløbig er tre litauer anholdt. En mistænkt er forsvundet.
  De tre tyve blev onsdag eftermiddag varetægtsfængslet i to uger, mens politiet efterforsker sagen.
  Politiet kom på sporet af sagen ved hjælp af en mand i Haderslev, der havde fået stjålet tre havetraktorer. Efter de første to tyverier udstyrede han den tredje havetraktor med en GPS, der kunne spores til laden i Toftlund.
  Lokalpolitiet i Tønder oplyser, at lageret er så stort, at tyverierne må have foregået over en længere periode. Laden var lejet til formålet.
  